Gitte Lillelund Bech (V), 2011-12-21:
Med det lovforslag, der hedder L 36, vi behandler i øjeblikket, afskaffes 450-timers-reglen, loftet over kontanthjælpen og starthjælpen.
Af lovforslaget fremgår det, at omkostningerne ved det i 2012 vil være 553 mio. kr., dvs. godt en halv milliard, stigende til 657 mio. kr. i 2015.
Jeg vil tillade mig at lave den kobling, at finansieringen af det her lovforslag, som koster godt en halv milliard kroner, kommer fra den NOx-afgift, vi skal diskutere i forbindelse med L 32,, som jeg går ud fra vi skal diskutere efter frokost.
Det er sådan, at om lovforslaget vedrørende NOx-afgiften har alle fagforeningerne, bl.a. på Aalborg Portland, tilkendegivet, at de frygter for deres arbejdspladser.
Tilsvarende har gartnerierne tilkendegivet, at hvis NOx-afgiften bliver gennemført, som Enhedslisten jo lægger stemmer til, og som Enhedslisten siger de alene gør ikke af sundhedsmæssige hensyn, men fordi de ønsker at finansiere alle mulige andre forslag, kommer det til at koste arbejdspladser i gartnerierne.
Jeg vil bare sige, at jeg da ville ønske, at både regeringspartierne og så sandelig også Enhedslisten havde haft den oplevelse at tale med de tillidsfolk, som har været inde at kontakte bl.a. Skatteudvalget og gøre opmærksom på de problemer, der er med det, der reelt lægger finansiering til det lovforslag, vi behandler lige i øjeblikket.
Jeg synes, det har været meget besynderligt at opleve, at den ene minister i regeringen siger, at det her bidrager til, at Danmark kommer ud af krisen, mens en anden minister i regeringen, beskæftigelsesministeren, som vi så så sent som i går aftes, gør meget klart, at det her er problematisk og rent faktisk ikke er med til at øge arbejdsudbuddet – tværtimod.
Jeg synes, at man, når der skal stemmes om L 36, bør gøre sig den overvejelse, om man virkelig mener, det er så vigtigt, at man vil stemme for et lovforslag, som rent faktisk mindsker arbejdsudbuddet, når man så samtidig lidt senere på dagen stemmer for en finansiering, som helt klart vil betyde, at arbejdspladser flytter ud af landet, hvilket vi har tilkendegivelser om fra alle virksomhederne.
Jeg synes også, man skal gøre sig en overvejelse om, om der overhovedet tales sammen i regeringen, for det kan da undre, at skatteministeren mener, at L 36 bringer Danmark ud af krisen, mens beskæftigelsesministeren ikke mener det.
Endelig vil jeg nævne, at der i går på samrådet – jeg medgiver, at det var i går aftes – lige pludselig kom nye tal frem.
Der kom et tal frem, og det hed sig, at det her slet ikke kostede nær så meget, som det fremgår af lovforslaget, for efter skat koster det kun 350 mio. kr.
Nu er det sådan, at kl. 9.38, da debatten var gået i gang om det her lovforslag, er det endelig lykkedes at få et svar, som forklarer, hvordan man kommer frem til de her 350 mio. kr.
Men jeg kunne da håbe, for jeg tror nemlig ikke, det er alle Folketingets medlemmer, der har haft mulighed for at få svaret, at beskæftigelsesministeren vil gå op og redegøre for svaret på, hvordan det kan være, at det her lige pludselig bliver billigere, altså at det kun er 350 mio. kr., det her lovforslag koster, i stedet for de 553 mio. kr., som fremgår af selve lovforslaget, og som er økonomiske konsekvenser i 2012, stigende til 657 mio. kr. i 2015.